Nõukogu otsus,

25. veebruar 1992,

Euroopa raadionavigatsioonisüsteemide kohta

(92/143/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikli 84 lõiget 2,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

Rahvusvahelise Mereorganisatsiooni (IMO) egiidi all koostatud 1974. aasta rahvusvaheline konventsioon inimelude ohutusest merel (SOLAS 1974) nõuab lepinguosalistelt liikluse mahule ja ohu suurusele vastavate navigatsiooniseadmete rajamise ja hoolduse tagamist;

oma otsuses A.666 (16) viitab IMO nii vajadusele ülemaailmse raadionavigatsioonisüsteemi järele kui ka selliste maapealsete süsteemide nagu Chayka, Decca Navigator, Loran-C, Omega ja Differential Omega piirkondliku kohaldamise võimalusele;

Rahvusvaheline Tuletorniasutuste Ühendus kinnitab, et meresõidu vajaduste rahuldamiseks on vaja maapealset raadionavigatsioonisüsteemi, kuni üldotstarbelised satelliitsüsteemid laialt levivad, aga ka lähitulevikus pärast seda rööbiti selliste süsteemidega;

ühenduse huvides on tagada mereliiklusohutuse ning merekeskkonna kaitse kõrgeim tase;

Ameerika Ühendriikide rannavalve on otsustanud alates 1994. aastast lõpetada oma Loran-C kohustused väljaspool Ameerika Ühendriike ja kavatseb pakkuda Loran-C seadmeid asjakohastele asukohariikidele;

teatavad liikmesriigid kavatsevad osaleda ühes või mitmes piirkondlikus kokkuleppes Loran-C ahelate loomiseks, mis hõlmavad Loode-Euroopat ja Atlandi ookeani põhjaosa, Vahemerd, Pürenee poolsaart ning Läänemerd, kuigi paljud neist piirkondadest on juba hõlmatud maapealsete süsteemidega nagu Decca ja Omega;

liikmesriikidelt ei nõuta loobumist olemasolevatest raadionavigatsioonisüsteemidest nagu Decca ja Omega, kui nad täidavad oma Loran-C kohustused vastavalt piirkondlikele kokkulepetele;

Loran-C süsteem rahuldab eeskätt rahvusvahelisi nõudeid ja selle üldisem kasutamine ei piira satelliitnavigatsiooniseadmete arengut, kuna eriti satelliidi ja Loran-C töö koos tagab mereohutusele ja keskkonnakaitsele suurepärase süsteemide kontrolli ja raadionavigatsiooniga hõlmatuse;

piirkondlike Loran-C süsteemide rajamine peab tagama Euroopa merepiirkonna ühtse ja täieliku hõlmatuse, vältides võimaluste piires olemasolevate maapealsete raadionavigatsioonisüsteemide kasutajate koormamist lisakuludega,

ON VASTU VÕTNUD KÄESOLEVA OTSUSE:

Artikkel 1

1. Piiramata olemasolevaid raadionavigatsioonisüsteeme peavad liikmesriigid, kes osalevad Loran-C piirkondlikes kokkulepetes või nendega liituvad, tegema seda rahvusvahelisi eesmärke täitval viisil.

2. Oma osaluse puhul lõikes 1 nimetatud piirkondlikes kokkulepetes püüavad liikmesriigid saavutada raadionavigatsiooni seadistusi, mis hõlmavad suurima võimaliku geograafilise piirkonna Euroopas ja selle ümbruse vetes.

Artikkel 2

Komisjon:

- tagab lõikes 1 nimetatud piirkondlikes kokkulepetes osalevate liikmesriikide koostöö, pidades silmas, et oleks tagatud piirkondlikul tasemel rajatud Loran-C ahelate ühilduvus,

- soodustab vastuvõtjate arendamist, mis arvestavad satelliitsüsteemide edaspidist arengut ja olemasoleva Loran-C süsteemi parendamist,

- tegeleb raadionavigatsiooniplaani koostamisega, mis võtab arvesse satelliitnavigatsioonisüsteemide arengut, olemasolevaid maapealseid süsteeme ja liikmesriikide raadionavigatsiooniplaane, ja

- soovitab vajaduse korral nõukogule meetmeid.

Artikkel 3

Rahvusvahelise Tuletorniasutuste Ühenduse liikmete või vaatlejatena toetavad liikmesriigid ja komisjon jõupingutusi ülemaailmse raadionavigatsioonisüsteemi rajamiseks, kaasa arvatud Euroopa piirkondlike Loran-C ahelate loomine, mille eesmärk on laiendada ülemaailmse Loran-C hõlmatust meresõiduohutuse suurendamiseks ja merekeskkonna kaitseks.

Artikkel 4

Käesolev otsus on adresseeritud liikmesriikidele.

Brüssel, 25. veebruar 1992

Nõukogu nimel

eesistuja

Vitor Martins

[1] EÜT C 53, 28.2.1991, lk 71 ja EÜT C 317, 7.12.1991, lk 16.

[2] EÜT C 280, 28.10.1991, lk 32.

[3] EÜT C 159, 17.6.1991, lk 22.

--------------------------------------------------